FORTH ผนึก AEONTS สะสมพ้อยท์บัตรเครดิตแลกเครื่องดื่มผ่านตู้ “บุญเติม”
FORTH จับมือ AEONTS แลกสินค้าผ่านตู้จำหน่ายเครื่องดื่ม พร้อมเล็งเพิ่มจำนวนตู้เครื่องดื่ม 5 พันตู้ในปี 62
31 ต.ค. 2561

นายพงษ์ชัย อมตานนท์ ประธานกรรมการบริหาร บริษัท ฟอร์ท คอร์ปอเรชั่น จำกัด (มหาชน) หรือ FORTH เปิดเผยว่า บริษัทได้ร่วมกับบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS เพิ่มช่องทางบริการใช้คะแนนสะสมบัตรเครดิตอิออน แลกสินค้าผ่านตู้จำหน่ายเครื่องดื่มอัตโนมัติบุญเติมของบริษัทฟอร์ท เวนดิ้ง จำกัด ด้วยคะแนนสะสมเริ่มต้น เพียง 100 คะแนน
โดยยังเชื่อมั่นว่าบริการใหม่ล่าสุดนี้จะช่วยอำนวยความสะดวกแก่ลูกค้าอิออนให้ได้รับสิทธิแลกซื้อได้ง่าย โดยคาดว่าในปี 2562 บริษัทจะสามารถเพิ่มตู้จำหน่ายเครื่องดื่มอัตโนมัติบุญเติมถึง 5,000 ตู้ ซึ่งจะสามารถครอบคลุมในสถานที่ท่องเที่ยวและแหล่งชุมชนต่าง ๆ
ทั้งนี้ นายนันทวัฒน์ โชติวิจิตร กรรมการบริหาร ของ AEONTS กล่าวว่า อิออนมีความมุ่งมั่นที่จะพัฒนาบริการให้ตอบสนองต่อไลฟ์สไตล์ลูกค้ายุคดิจิทัล พร้อมให้ลูกค้าได้รับสิทธิประโยชน์อันคุ้มค่าอยู่เสมอ ล่าสุดลูกค้าใช้คะแนนสะสมจากบัตรเครดิตอิออนโกลด์ บัตรเครดิตอิออน คลาสสิค และ บัตรเครดิตที่ออกร่วมกับพันธมิตรบางประเภท แลกรับเครื่องดื่มโดยสแกน QR Code ผ่านตู้จำหน่ายเครื่องดื่มอัตโนมัติ “ตู้บุญเติม เวนดิ้ง แมชชีน แอนด์ ท๊อปอัพ” ของกลุ่ม FORTH ที่มีจำนวนกว่า 2,000 แห่งทั่วประเทศ ด้วยเครือข่ายที่กว้างขวางของบุญเติมเวนดิ้งฯ จึงช่วยเพิ่มความสะดวกสบายในการใช้คะแนนสะสมแลกได้จากที่ต่าง ๆ  ตลอด 24 ชั่วโมง
 